**Д О К Л А Д**

**ЗА ДЕЙНОСТТА НА НЧ „СВ. ИВАН РИЛСКИ-1926 “**

**ПРЕЗ 2019 г.**

Дейността на Народно читалище “Свети Иван Рилски – 1926” е свързана със задоволяване на културните потребности на гражданите в Герман, запазване и съхраняване на местните традиции и фолклор, изграждане на високо културни и образовани личности, приобщени към идеите за устойчиво и екологично развитие на обществото и природата. Стремим се с разнообразни форми и похвати да изпълним основната си задача като читалище и да развиваме и обогатяваме социалната и образователна дейност в населеното място.

 Към нашето читалище функционират :

- Фолклорен клуб за народни танци “Искърска плетеница” – 60 участника;

- Вокален квинтет – 5 деца;

- Музикална школа клас пиано - 13 ученика;

- Детска вокална група “Германски славейчета”- 9 деца;

- Клуб по приложни изкуства “Детски ръчички” -11 деца;

- Младежки фен клуб “Тенис на маса” -23-ма младежи;

- Младежки фен клуб “Бридж” – 15 члена ;

- Езикова школа- първо и второ ниво – 25 деца.

 Клуб „Искърска плетеница“ участва в множество регионални фолклорни празници и събори, където представя достойно шопския фолклор и се завръща с грамоти. На международните фолклорни фестивали в Белград и Ниш, публика и участници бяха впечатлени от професионалното изпълнение на автентичните и старобългарски фолклорни танци. Веднага след фестивала те получиха покани от организаторите за участие във международните фестивали през 2020 г. в Ниш, Белград и Будапеща. И през 2019 г. те отново бяха поканени на специалното обучение в гр. Разлог за разучаване на старобългарски забравени фолклорни танци и получиха покана за участие и през 2020 г.

 Музикалната школа към читалището ни се утвърди като най-добрата в района. Тя функционира от м.ноември на 2009 година. Нейният ръководител г-н Ставри Ангелов е най-добрият преподавател по музика в детските градини в Район Панчарево. Той е много популярен със своя професионализъм и умение да работи с деца. Не случайно през 2013 год. г-н Ангелов бе удостоен от Министерство на образованието и науката с наградата „Неофит Рилски“ за високи педагогически умения, през 214 год. участва в конкурса за педагогическо творчество, а през 2016 г. защити докторантура. Няколко поредни години класа по пиано се явява на международния фестивал за пиано “ВИВАПИАНО” . И тази година децата от школата по пиано се класираха трети в своите възрастови групи. Вокалната група участва редовно в националните конкурси “Път към славата”,“Орфеева дарба” и др. Тази година вокалната група участва и в международния фестивал „Звезден сблъсък” във Велико Търново , откъдето Вероника Воденичарска и Росица Павлова се завърнаха с четири бронзови медала . Стана традиция учебната година на школите да започва и завършва с прекрасни концерти.

 В клуб “Детски ръчички” децата с много любов изработват украси и картички, свързани с традиционните български празници – коледни венци и украси, суровачки, мартенички, великденски венци и украси, боядисват яйца, рисуват картини, свързани с националните ни празници и велики българи, изработват подаръци за своите близки и приятели. С техните творби даряваме не само близки и приятели, но и фирмите на територията на Герман. Този малък, но от сърце жест не остава незабелязан и благодарение на щедрите материални дарения на тези фирми направихме един доста **основен ремонт в читалището:**

* Сменена беше изцяло старата дограма във всички помещения;
* Направен е основен ремонт на покрива, който течеше;
* Възстановява се стаята за “Младежки клуб”, която беше изцяло разрушена – без дограма, без ел. инсталация, разрушени стени и подова настилка;
* Подмени се почти изцяло ел. инсталацияна на сградата ;
* Захранихме сградата с вода и изградихме нова В и К инсталацията;
* Направихме основен ремонт на санитарните възли и изградихме още една тоалетна, която да обслужва киносалона, библиотеката и клуба по приложни изкуства;
* Боядисани и освежени са салоните, библиотеката и музикалната стая;
* Изцяло е отремонтирана музикалната стая;
* Към библиотеката усвоихме още две помещения, тъй като наличното досега бе крайно недостатъчно като пространство ;
* Монтирахме климатици във физкултурния салон, който се използва за репетиции.
* През 2019 г. реставрирахме старите бракувани столове и маси, кантонерки и шкафове, за да може да пригодим музикалната стая и като кабинет за изучаване на английски език.

 **Всички тези ремонтни дейности организираме със собствени сили, доброволен труд и материали, дарени ни от фирми и граждани. От месец април досега сме направили 5 бригади, в които са участвали общо над 30 човека и са положени около 50 часа доброволен труд. Най-активно участие в бригадите взимат младежите, които с голям ентусиазъм и любов се трудят за изграждането на “Младежкия клуб” и разширяването на библиотеката.**

От 2019 год. към читалището функционира и езикава детска школа за начинаещи и напреднали.

 **КУЛТУРЕН КАЛЕНДАР**

 Това, което касае културния календар - отбелязваме всеки празник, като събираме всички, които желаят да се повеселят. Заедно празнуваме Коледни и Новогодишни празници, Бабин ден, 3-ти Март, Деня на детето – 1-ви юни, Лазаров ден, Цветница, Великден, традиционните курбани за с. Герман , 24 май, Трифон зарезан и още много традиционни и нетрадиционни тържества. Тази година празникът на читалището беше честван съвместно с Германския манастир. Стана традиция за 19 февруари , съвместно с църквата „Св.Николай Мирликийски” да се прави молебен в памет на Васил Левски. Рецитират се подходящи стихове по повод обесването на Апостола. Организирахме и чествания, на бележити дати и личности заедно с децата на Герман.

**БИБЛИОТЕКА**

* **Библиотечен фонд – 9581 бр.;**
* **Заети библиотечни документи– 2180 бр.;**
* **Брой читатели – 215;**
* **Читатели до 14 год. – 135;**
* **Всичко посещения за една година – 1780;**
* **Брой компютърни конфигурации – 3;**
* **Мултифункционално устройство – 1.**

 В библиотеката се стремим да възпитаме у децата и младежите потребност от четене, да ги научим на отношение към хубавата книга, да създадем у тях навици не само да четат редовно, но и да разсъждават върху прочетеното. Тази задача става все по-трудна, тъй като новите технологии предлагат много по- лесен и широк достъп до информация.

В борбата да запазим любовта към книгата и осъзнатото четене ползваме както добрите стари похвати, така и нови нетрадиционни методи. Наред с литературните четения и щафети, организираме изложби на картини от любими приказки, възпроизвеждане на приказки по картинки, измисляне на смешни и интересни истории, четене на домашни любимци, представяне на нови детски книжки . През лятната ваканция проведохме конкурс „Голямото лятно четене”. Всеки читател бе представен като гъсеничка и колкото повече бяха прочетените книги, толкова по-дълга ставаше гъсеничката му. Лицата на читателите-гъсеници нарисуваха децата от клуб „Детски ръчиччки”. В инициативата „Библиотекар за едно лято”, тази година се включиха ученици от втори и трети клас.

В борбата ни да спечелим нови приятели на книгата, сме впрегнали и нашия голям „конкурент” – новите технологии. Все по-често те се ползват за търсене на информация с учебна и образователна цел, или за взимане на идеи за приложни изкуства. Децата умело боравят със спеиализираните сайтове и линкове, качват снимки и клипчета от изявите си в мрежата.

 На откритата сцена пред читалището сме обзавели „Читалня на открито” за жителите и гостите на Герман. Все по-често населението прибягва до библиотеката, когато се налагат справки с поземлени комисии, попълване на различни формуляри и търсене на информация за държавната и общинска администрация. Продължава и традицията за доставяне на литература по домовете но възрастни, трудно подвижни и много ангажирани хора.